દક્ષિણ દિશાના દરવાજાનુ નામ ‘ખાનસરોવરનો દરવાજો’ છે. અકબરના દૂધાભાઈ ખાન અઝીઝ કોકલતાશ ગુજરાતનો સુબો હતો, ત્યારે તેણે ઈ.સ. ૧૫૮૨ માં આ તળાવ બંધાવ્યુ હોવાનુ બર્જેસે…”આર્કિયોલોજિકલ સર્વે ઓફ નોર્ધન ગુજરાત” માં નોધ્યુ છે. ”મિરાતે સિકંદરી” ના મતે આ તળાવ મુઝફરશાહ ઝફરખાનના સમયમાં હાયાત હતુ. તેનો પૌત્ર અહમડશાહ પાટણથી અસારવાના કોળીઓને કબજે કરવા નીકળ્યો ત્યારે તેણે ખાનસરોવર ઉપર રાતવાસો કર્યો હતો. જેના ઉપરથી સાબીત થાય છે કે આ તળાવ ૧૪મા સૌકા પહેલા બંધાયેલ હોવુ જોઈયે. જોકે બર્જેસે આ તળાવ કોઈ હિન્દુ રાજાએ બંધાવ્યુ હોવાનો તર્ક કર્યો છે. પરંતુ તેના નામ ઉપરથી કોઈ ખને બંધવ્યુ હોય તેમ લાગે છે. આલ્લઉદ્દીનના સરદાર ‘ઉલ્લુઘખને’ ગુજરાત સર કર્યા બાદ પહેલો સુબો ‘અલપખાન’ થયો. તેને ઈ.સ.૧૩૦૦ થી ૧૩૧૬ માં કેટલાક સ્થાપત્યો સુધરાવ્યાનો ઉલ્લેખ છે. તેથી એવુ અનુમાન થાય કે તેની સુબાગીરીના શાંત સમયમાં આ તળાવનો જીર્ણોધ્ધાર થયો હોવો જોઈએ. તેથી તેનુ જુનુ નામ બદલી ‘ખાનસરોવર’ એવુ નામ આપ્યુ હોય તેવી શક્યતા છે.